b"\n_START_ARTICLE_\nMozartkugeln\n_START_SECTION_\nOrigen\n_START_PARAGRAPH_\nEl mestre pastisser Paul F\xc3\xbcrst va arribar a Salzburg el 1884 i va obrir el seu propi establiment al n\xc3\xbamero 13 del carrer Brodgasse. Va produir el seu primer Mozartbonbon el 1890, per posteriorment comercialitzar-lo en grans quantitats, ja com Mozartkugeln. El m\xc3\xa8rit de F\xc3\xbcrst va consistir a fabricar un bomb\xc3\xb3 de forma gaireb\xc3\xa9 perfectament esf\xc3\xa8rica. El proc\xc3\xa9s de producci\xc3\xb3 emprat en la confiteria F\xc3\xbcrst no ha sofert canvis fins al dia d'avui. F\xc3\xbcrst va presentar les seves Mozartkugeln en una fira a Par\xc3\xads el 1905, obtenint el m\xc3\xa0xim guard\xc3\xb3.\n_START_SECTION_\nRecepta\n_START_PARAGRAPH_\nCada Mozartkugel est\xc3\xa0 formada per una boleta de massap\xc3\xa0 de pistatxo recobert de nougat. Durant la seva fabricaci\xc3\xb3, aquesta bola s'enfila en un palet de fusta i se submergeix en un bany de xocolata negra. El seg\xc3\xbcent pas \xc3\xa9s posar el palet de manera vertical amb la Mozartkugel a la part alta per permetre que aquesta s'assequi i s'endureixi. Finalment es retira el pal i es cobreix amb xocolata el forat deixat per aquest. La bola, llesta per a ser consumida, s'embolica en paper d'alumini. Aproximadament 1,4 milions de Mozartkugeln a l'any es fabriquen seguint aquesta t\xc3\xa8cnica."